Scozie: e cres la voie di autoguvier
Nol è dite che il Ream Unît si dividi tal zîr di cualchi an, ma dal sigûr Scozie e Ingletiere a mostrin di volê formis di autoguvier simpri plui fuartis. A dîlu a son doi studis elaborâts dal Institute for Public Policy Research, un innomenât istitût di ricercje che al à vût la incarghe dal prin ministri britanic Gordon Brown di studiâ il procès di devoluzion de Scozie. Daûr dal prin studi, al somee che la voie di indipendence no vedi concuistât inmò la maiorance dai scozês, ma che la plui part de int e domandi che il Parlament scozês al vedi inmò plui podês di chei che al à in dì di vuê. Il secont studi, invezit, al segnale il marum dai inglês pal procès di devoluzion in vore in Scozie. In particolâr, si lamentin par vie che i inglês no puedin dî la lôr intai cjamps di competence dal Parlament scozês, cuant che invezit i parlamentârs scozês a puedin votâ su lis cuestions inglesis frontadis intal Parlament britanic. Chest par vie che no esist une Assemblee nazionâl inglese e, duncje, dutis lis cuestions de Ingletiere a vegnin discutudis intal Parlament britanic. Se i guviers britanics a saran bogns di regolâ cheste situazion, la strade che si fâs indenant e je chê di formis di autoguvier simpri plui fuartis, ancje se simpri dentri de suaze dal Ream Unît. In câs contrari, a fasin intindi i doi studis, si larà ae roture dal stât.
Font: Daily Express, 25/02/08; Mon Divers, 26/02/08
fur_Latn fur_Latn lmo_Latn